[{"text_idx": "#000002", "text": "Treuliodd yr Athro Syr Deian Hopkin ddau ddiwrnod (5 a 6 Chwefror 2014) yng Ngwlad Belg a Ffrainc, yn cyfarfod a\u0302 gwleidyddion lleol, academyddion, tywyswyr meysydd brwydr, diplomyddion a phobl leol. Aeth Yr Athro Syr Deian Hopkin ar y daith i gyfarfod a\u0302 phobl gyswllt allweddol ar y Cyfandir ac i hybu\u2019r berthynas glos sydd gan Gymru a\u0302 phobl Gwlad Belg a Ffrainc. Isod sonnir am rai rhannau o\u2019i daith:"}, {"text_idx": "#000003", "text": "Yn ddiweddar bu Cadeirydd Bwrdd Rhaglen Canmlwyddiant y Rhyfel Byd Cyntaf yng Nghymru, yr Athro Syr Deian Hopkin, ar ymweliad a\u0302 safle\u2019r gofeb sy\u2019n cael ei hadeiladu yn Langemark. Erbyn hyn mae\u2019r cerrig sy\u2019n ffurfio\u2019r gromlech, ac y caiff y ddraig efydd newydd ei gosod arnynt, wedi cael eu rhoi at ei gilydd ac mae gwaith yn mynd rhagddo ar y safle ei hun i ddarparu mynediad da a mannau parcio. Mae\u2019r Sportsman Bar ar draws y ffordd yn gartref i arddangosfa ardderchog o ddeunyddiau sy\u2019n ymwneud a\u0302 Hedd Wyn ei hun ac ymgyrch y Cymry ar Gefnen Pilckem yn Nhrydedd Frwydr Ypres (Passchendaele). Mae\u2019r gymuned leol wedi bod yn gefnogol iawn ac yn ystyried y berthynas a\u0302 Chymru\u2019n rhan ganolog o\u2019u hanes diweddar, ac mae brwdfrydedd mawr ynghylch y seremoni gysegru a gynhelir ym mis Awst."}, {"text_idx": "#000004", "text": "Yn ystod ei ymweliad diweddar a\u0302 Gwlad Belg a Ffrainc, cyfarfu\u2019r Athro Syr Deian Hopkin a\u0302 Maer Mametz, Stephane Brunel, sydd wedi bod yn chwarae rhan flaenllaw yn y rhaglen i wella\u2019r gofeb i\u2019r 38ain Adran Gymreig yng Nghoedwig Mametz, lleoliad y frwydr enfawr yn 1916. Mae mynediad i\u2019r safle anghysbell wedi cael ei wella\u2019n fawr, mae cylch troi wedi cael ei adeiladu ac mae lle\u2019n cael ei greu ar gyfer mwy o geir a bysiau. Yn y cyfamser mae\u2019r ddraig enwog a ddyluniwyd gan David Peterson wedi cael ei symud i ffwrdd dros dro i gael ei hadfer, ond bydd yn cael ei hail-godi mewn da bryd ar gyfer y seremoni\u0308au mawr y bwriedir eu cynnal yn 2016. Mae cymuned Mametz wedi gwneud cyfraniad sylweddol, yn ariannol ac yn bersonol, i\u2019r gwaith hwn, a thrwy hynny wedi cadarnhau\u2019n fwy byth y berthynas, oedd eisoes yn gryf, rhyngddynt hwy a Chymru."}]